

1. **BEVEZETÉS**

A pénzügyi eszközök piacairól szóló rendelet[[1]](#footnote-1) (MiFIR) és a pénzügyi eszközök piacairól szóló irányelv[[2]](#footnote-2) (MiFID II) 2014. június 12-én jelent meg a Hivatalos Lapban; a két jogszabály 2014. július 2-án lépett hatályba és 2018. január 3-a óta alkalmazandó.

A két jogszabállyal bevezetett piaci szabályozás célja, hogy a kereskedés – ahol helyénvaló – szabályozott platformokon történjen, továbbá a hatékony és tisztességes árképzés érdekében legyen átlátható.

A MiFIR ebben a keretben mentességet ad a nem részvényjellegű pénzügyi eszközökre vonatkozó kereskedés előtti és utáni átláthatósági követelmények alól olyan ügyletek esetében, amelyek szerződő fele a Központi Bankok Európai Rendszerének (KBER) tagja, és amelyekre olyan monetáris, devizaműveleti vagy pénzügyi stabilitási politika teljesítése során került sor, amelynek gyakorlására a KBER adott tagja felhatalmazást kapott, és amennyiben az említett tag előzetesen értesítette az adott szerződő felet arról, hogy az ügylet mentességet élvez. A MiFIR emellett felhatalmazza a Bizottságot, hogy az előfeltételek teljesülése esetén a mentességet harmadik országbeli központi bankokra is kiterjessze.

Az Európai Bizottság ezzel összefüggésben külső tanulmányt készíttetett az Európai Politikai Tanulmányok Központjával (CEPS) és a Bolognai Egyetemmel a piaci visszaélésekről szóló rendelet (MAR) és a pénzügyi eszközök piacairól szóló rendelet (MiFIR) keretében harmadik országbeli központi bankok és más szervezetek számára biztosított mentességekről (Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)[[3]](#footnote-3)). A tanulmány egy felmérésen és másodelemzésen alapul. Elemzi a harmadik országbeli központi bankok által nem részvényjellegű pénzügyi eszközökkel folytatott kereskedelemre vonatkozó kereskedés előtti és utáni átláthatósági szabályokat, valamint az e központi bankok által az említett pénzügyi eszközökkel az Unión belül folytatott kereskedelem mértékét.

1. **A JELENTÉS JOGALAPJA: A MIFIR 1. CIKKÉNEK (9) BEKEZDÉSE**

A MiFIR 1. cikkének (6) bekezdése a kereskedés előtti és kereskedés utáni átláthatósági szabályok alóli mentességről rendelkezik olyan ügyletek esetében, amelyek szerződő fele a Központi Bankok Európai Rendszerének (KBER) tagja, és amelyekre olyan monetáris, devizaműveleti vagy pénzügyi stabilitási politika teljesítése során került sor, amelynek gyakorlására a KBER adott tagja felhatalmazást kapott, és amennyiben az említett tag előzetesen értesítette az adott szerződő felet arról, hogy az ügylet mentességet élvez.

A MiFIR 1. cikkének (9) bekezdése felhatalmazza továbbá a Bizottságot arra, hogy *„(...) az 50. cikknek megfelelően felhatalmazáson alapuló jogi aktust fogadjon el a (6) bekezdés hatályának más központi bankokra történő kiegészítése céljából.*

*E célból 2015. június 1-jéig a Bizottság az ügyleteknek harmadik országok központi bankjai – amely fogalom e bekezdés alkalmazásában magában foglalja a Nemzetközi Fizetések Bankját is – általi kezelését értékelő jelentést nyújt be az Európai Parlamentnek és a Tanácsnak. A jelentés a jogszabályokban rögzített feladataikra és az Unión belüli kereskedési mennyiségeikre vonatkozó elemzést tartalmaz. A jelentés:*

*a) azonosítja az érintett harmadik országokra alkalmazandó rendelkezéseket a központi bankok ügyleteinek – köztük a KBER e harmadik országokban lévő tagjai által kötött ügyletek – felügyeleti közzétételére vonatkozóan, és*

*b) értékeli, hogy milyen hatást gyakorolhatnak az Unión belüli, felügyeleti közzétételi követelmények harmadik országok központi bankjaira.*

*Amennyiben a jelentés megállapítja, hogy szükség van a (6) bekezdésben meghatározott mentességre az olyan ügyletek esetében, ahol a szerződő fél monetáris politikai, deviza- és pénzügyi stabilitással kapcsolatos műveleteket végző, harmadik országbeli központi bank, a Bizottság rendelkezhet úgy, hogy e mentesség vonatkozik e harmadik országbeli központi bankra.”*

A Bizottság 2017. június 9-i jelentésében[[4]](#footnote-4) megállapította, hogy a MiFIR 1. cikkének (9) bekezdésével összhangban helyénvaló mentességet adni a MiFIR kereskedés előtti és utáni átláthatósági követelményei alól a következő harmadik országbeli joghatóságokban található központi bankok számára: Ausztrália, Brazília, Kanada, Hongkong Különleges Közigazgatási Terület, India, Japán, Mexikó, Szingapúr, Koreai Köztársaság, Svájc, Törökország és az Egyesült Államok, valamint a Nemzetközi Fizetések Bankja (BIS). A 2017. június 14-én elfogadott (EU) 2017/1799 felhatalmazáson alapuló rendelet a MiFIR 1. cikke (9) bekezdésének megfelelően mentességet adott a MiFIR kereskedés előtti és utáni átláthatósági követelményei alól az említett harmadik országbeli központi bankok számára.

A Bizottság ezzel párhuzamosan értékeli, hogy helyénvaló-e mentességet adni a Kínai Népköztársaság Központi Bankja számára a MiFIR kereskedés előtti és utáni átláthatósági követelményei alól a MiFIR 1. cikke (9) bekezdésének megfelelően. A tagállamokkal az Európai Értékpapír-bizottság szakértői csoportjában folyik konzultáció a jelentés tervezetéről és a felhatalmazáson alapuló rendelet tervezetéről.

A Bank of Englandet uniós tagállami központi banki jogállásából adódóan nem érintette a fent említett jelentés és a felhatalmazáson alapuló rendelet. Tekintettel azonban arra, hogy az Egyesült Királyság rövidesen harmadik ország jogállásúvá válik, helyénvaló a MiFIR 1. cikkének (9) bekezdése szerinti jelentést benyújtani az Európai Parlamentnek és a Tanácsnak, és abban megvizsgálni, hogy indokolt-e a MiFIR hatálya alóli mentesség kiterjesztése a Bank of Englandre.

1. **A BANK OF ENGLANDRE VONATKOZÓ ELEMZÉS**

**Az értékelés során alkalmazott kritériumok**

A MiFIR 1. cikkének (9) bekezdése szerinti megbízatás (az azonosított joghatóságok elemzése) alapján a Bizottság két fő értékelési kritériumot vizsgált:

* 1. Az érintett harmadik országokra alkalmazandó rendelkezések a központi bankok ügyleteinek – köztük a KBER e harmadik országokban lévő tagjai által kötött ügyletek – felügyeleti közzétételére vonatkozóan. Idetartozik a központi bank ügyleteire vonatkozó piaci átláthatósági szabályozás (a piaci átláthatóság) és/vagy a központi bank működési keretének átláthatósága (a működési átláthatóság); valamint
  2. Az Unión belüli, felügyeleti közzétételi követelmények harmadik országok központi bankjaira gyakorolt potenciális hatása. Ebben az összefüggésben a központi bank által uniós szerződő féllel vagy EU-ban jegyzett pénzügyi eszközzel végrehajtott ügyletek volumenét értékelik.

Az értékeléshez e két kritérium teljesítése alapvető volt, mivel ezek képezik le a MiFIR 1. cikkének (9) bekezdésében előírt tényezőket. E tekintetben a piaci átláthatóság az egyes értékpapírokkal kapcsolatos ügyletspecifikus átláthatóságra utal, a működési átláthatóság pedig a központi bank működését szabályozó tágabb átláthatósági szabályokra. A MiFIR célkitűzéseit és hatályát figyelembe véve ezért ahhoz, hogy a MiFIR 1. cikke (9) bekezdésének a) pontjával összefüggésben értékelni lehessen a mentesség harmadik országbeli központi bankok számára való megadásának helyénvalóságát, elemezni kell az ügyletek piaci átláthatóságára vonatkozó szabályozási követelményeket és a működési keret átláthatóságát. Emellett az uniós felügyeleti közzétételi követelmények által az érintett harmadik ország központi bankjának ügyleteire gyakorolt esetleges hatás vizsgálata szempontjából – amelyet a MiFIR 1. cikke (9) bekezdésének b) pontja ír elő – az adott harmadik ország és az EU közötti ügyleti volumen is fontos mutató.

A MiFIR követelményeire és célkitűzéseire tekintettel a Bizottság a következő további kritériumokat is figyelembe vette:

i. a harmadik országbeli központi bank értesíti-e az uniós szerződő felet az adott ügylet mentességéről;

ii. a harmadik országbeli központi bank tud-e különbséget tenni a MiFIR szerinti fő szakpolitikai célokból és a pusztán befektetési célokból végrehajtott ügyletek között; valamint

iii. a vizsgált joghatóság ad-e hasonló mentességet más harmadik országbeli központi bankoknak.

Az említett további kritériumokat a Bizottság a MiFIR követelményeinek és célkitűzéseinek figyelembevételével értékelte. Az értékelés megvizsgálta mindenekelőtt azt, hogy a harmadik országbeli központi bank rendelkezik-e olyan eljárással, amelynek keretében értesíti az uniós szerződő felét az adott ügylet mentességéről. A MiFIR 1. cikkének (6) bekezdése szerinti mentesség a MiFIR értelmében nem adható meg a központi bankoknak, ha azok pusztán befektetési célokból hajtanak végre ügyleteket. Az értékelés ezért megvizsgálta, hogy a harmadik országbeli központi bankok megkülönböztetik-e a szabályozási célú és a befektetési célú ügyleteket. Végül, a közzétételi követelmények piacra gyakorolt hatását, továbbá ennek a monetáris politikák hatékonyságát érintő potenciális következményeit figyelembe véve az értékelés foglalkozik a harmadik országbeli kereskedési helyszíneken kereskedő központi bankok törvényben előírt mentességének lehetőségével.

A kritériumok részletes ismertetése a CEPS által készített tanulmányban található.

**A Bank of England (BoE) elemzésének összefoglalója**

A Bizottság megállapította, hogy a Bank of England olyan jogi kerettel rendelkezik, amely megfelelő szintű átláthatóságot biztosít.[[5]](#footnote-5) Emellett az Egyesült Királyság által az Unióban folytatott kereskedési tevékenység volumene elég jelentős ahhoz, hogy indokolja a kereskedés előtti és utáni átláthatósági követelmények alóli mentesség megadását a Bank of England számára.

Az alábbiakban röviden összefoglaljuk a Bank of England említett kritériumok szerinti elemzését.

*Fő kritériumok*

Ami a működési átláthatóságot illeti, a Bank of England tájékoztatást ad a mérlegében szereplő tételekről, bejelenti napi nyíltpiaci műveleteit, továbbá elektronikus hírközlő eszközök útján összesített információkat közöl végrehajtott ügyleteiről[[6]](#footnote-6).

Az Európai Bizottság tájékoztatást kapott a Bank of England által az uniós pénzügyi piacokon vagy az uniós szerződő felekkel folytatott kereskedésről. A Bank of England által uniós szerződő felekkel bonyolított kereskedés volumene jelentős.

*További kritériumok*

Az Egyesült Királyságban kereskedést folytató külföldi központi bankok mentesülnek az átláthatósági követelmények alól.

A Bank of England megkülönbözteti a szakpolitikai célokból és a más (befektetési) célokból végrehajtott ügyleteket, utóbbiak szerepe azonban jelentéktelen.

Végül, az Egyesült Királyság rendelkezik olyan eljárással, amelynek keretében értesíti az uniós szerződő feleket arról, hogy az ügyletek nem tartoznak átláthatósági követelmények hatálya alá.

**A kritériumok áttekintése**

|  |  |  |
| --- | --- | --- |
| **Fő kritériumok** | **Piaci átláthatóság** | Magas |
| **Működési átláthatóság** | Magas |
| **Szükségesség** | Igen |
| **Egyéb kritériumok** | **Ügyletcél szerinti különbségtétel** | Igen |
| **Értesítési eljárás** | Igen |
| **Külföldi központi bankok mentessége** | [Igen] |
| **A végrehajtás típusa** | Kétoldalú (50–100 %), Helyszín (10–50 %) |
| **Mentesség** | Igen |

1. **KÖVETKEZTETÉSEK**

A Bizottság a kapott információk alapján megállapítja, hogy a MiFIR 1. cikkének (9) bekezdésével összhangban helyénvaló a Bank of England számára mentességet adni a MiFIR kereskedés előtti és utáni átláthatósági követelményei alól.

Ez a következtetés nem érinti azon esetleges jövőbeli változásokat, amelyek a Bank of England által benyújtott új bizonyítékokra, az Egyesült Királyság jogszabályainak módosulására vagy a ténybeli körülmények megváltozására vezethetők vissza. Az ilyen események szükségessé tehetik a mentességben részesülő harmadik országbeli központi bankok listájának felülvizsgálatát.

1. Az Európai Parlament és a Tanács 600/2014/EU rendelete (2014. május 15.) a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.) [↑](#footnote-ref-1)
2. Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12.). [↑](#footnote-ref-2)
3. https://www.ceps.eu/publications/study-exemptions-third-country-central-banks-and-debt-management-offices-under-mifir [↑](#footnote-ref-3)
4. COM(2017) 298 final. [↑](#footnote-ref-4)
5. E jelentés nem azt értékeli, hogy a szóban forgó joghatóság átláthatósági szabályai egyenértékűnek tekinthetők-e a MiFIR szerint előírtakkal. Következtetései nem irányadók egy ilyen értékelésre nézve. [↑](#footnote-ref-5)
6. 2006 júniusa óta havi szinten állnak rendelkezésre az „Official Rates and Ranges by Maintenance Period” (hivatalos ráták és tartományok tartalékolási időszakonként), valamint a „Sterling Monetary Framework assets and liabilities by Maintenance Period” (sterling monetáris keret eszközei és kötelezettségei tartalékolási időszakonként) adatok. A „Daily Flows – Open Market Operations by Maintenance Period” (napi áramlások – nyílt piaci műveletek tartalékolási időszakonként) napi adatai 2006 májusától kezdődően állnak rendelkezésre. A „Bank of England Asset Purchase Facility” eszközvásárlási program adatai heti rendszerességgel állnak rendelkezésre csütörtöki üzletzárás szerint 2009 februárjától 2016. szeptember 16-ig, és szerdai üzletzárás szerint 2016. szeptember 22-től. A „Bank of England Asset Purchase Facility – Term Funding Scheme” adatai 2016 szeptemberétől állnak rendelkezésre. Az adatok közzétételére szokásosan a monetáris politikai bizottság (MPC) interaktív adatbázisra vonatkozó döntését követő hétfőn, és minden naptári hónap 21. munkanapján kerül sor. A „Bank of England Asset Purchase Facility” és „Bank of England Asset Purchase Facility – Term Funding Scheme” programot hetente aktualizálják. A „Bank of England Discount Window Facility” (leszámítolási hitelkonstrukció) adatait negyedévente teszik közzé. A rendelkezésre álló adatok nem szezonálisan kiigazítottak. [↑](#footnote-ref-6)